સમાજની સામૂહિક નકારાત્મક વિચારધારાથી કેવાં પરિણામો ઉદ્‍ભવી શકે એનો સર્વે કરવો હોય તો રજિસ્ટર લઈને નીકળવાની જરૂર નથી. અખબારોના સમાચારો પર નજર કરશો તો સમાજમાં કેટલી બહોળી સંખ્યામાં અશુભ ઘટનાઓ બને છે તેનો ખ્યાલ આવશે. (બાવળના ઝાડ નીચે કાંટાનો ગાલીચો પથરાયેલો જોઈ કોઈને આશ્ચર્ય થતું નથી.) કાળા રીંછનું બચ્ચું કાળું હોય તેમાંય કોઈને આશ્ચર્ય થતું નથી. તે રીતે આખો સમાજ નકારાત્મક અને નિરાશાવાદી વિચારસરણી ધરાવતો હોય એવા સમાજમાં સુખનો સૂર્યોદય ઝટ ન થઈ શકે. વિજ્ઞાનીઓ કહે છે – સારા સમાજની રચના સારા માણસો વડે જ થઈ શકે. વિકાસમાં નકારાત્મક વિચારસરણી ભારે અવરોધક બની રહે છે. (બાસુંદી દૂધમાંથી બનાવી શકાય – લીમડાના રસમાંથી નહીં !) ક્રોધ, ભય, ઘૃણા, નફરત, અવિશ્વાસ, વેરવૃત્તિ આ માનવજાતના મહાન શત્રુઓ છે. એ સઘળા તમારા અર્ધજાગ્રત મનમાં ઘર કરી જશે તો ભૂગર્ભીય ભૂકંપ થશે. પાક આતંકવાદીઓ ચોરીછૂપીથી ઘૂસી જઈ દેશને કરોડોનું નુકસાન પહોંચાડે છે તેવી દુર્ઘટના માણસની ભીતરમાં બનશે. એક બૉમ્બવિસ્ફોટથી સેંકડો માણસોની જાનહાનિ થાય છે તે જોઈ શકાય છે. પણ હિંસા, વેરવૃત્તિ કે વિશ્વાસઘાત જેવાં મન ભીતરના અદ્રશ્ય એટમબૉમ્બથી સમાજની જે છૂપી બરબાદી થાય છે તે ઝટ નજરે ચડતી નથી. (જાહેરમાર્ગો પર થતી છેડતી જોઈ શકાય છે. ઘરઆંગણે કુટુંબીઓ દ્વારા થતાં બળાત્કારો જોઈ શકાતા નથી.)